《芸阁宴集得壑字》
元代·周砥

休沐出自旦，胜步非所乐。偶兹芸阁赏，得遂中林约。

朱轮交广衢，绮丽涉纷错。宁复知閒燕，飞萝散云壑。

池鱼可以观，幽兰可以握。金题耀缃帙，纷墨间挥霍。

览物千古上，兴谣契冥漠。纵纵不复云，悠悠付觞酌。

朋簪既已盍，善戏不为虐。志适孤兴远，物遣万虑薄。

于世本何资，逍遥每恒若。行矣空谷深，抚心惭场藿。

作者简介：元末平江路吴县人，寓居无锡，字履道。博学工文辞。兵乱避地，至宜兴，居马治家。与治善者多置酒招饮，厌之，一夕留书别治，夜半遁去。归里，与高启、杨维桢等交往。书画益工。后游会稽，死于兵乱。有《荆南唱和集》。